《怡云楼》
清代·查元称

我生也有涯，怡情惟涧谷。既辟一廛居，还爱二分竹。

何以伴此一，庭宇秀花木。筑楼倚高梧，秋光压栏绿。

小亭环石径，藓痕缭而曲。峰隅隐碧桃，篱畔散黄菊。

轩光写月容，廊回射霞旭。心旷得天游，邈与清景逐。

不堪持赠一，独寐矢薖轴。孰来数晨夕，白云檐际宿。

作者简介：查元称，原名有筠，字德扬，号又山，海宁人。嘉庆戊辰进士，授刑部主事，历官御史。有《臶斋诗存》。